An pinaka-enot niyang rawitdawit sa Bikol iyo an Buhay Paraoma na an inspirasyon naguno sa mga amigo niyang mga paraoma sa San Jose, Camarines Sur asin man nin huli sa imbitasyon ni Irvin Sto. Tomas na iyo an pangenot na nagpupublikar kan An Tambobong nin Literaturang Bikolnon. An ikaduwa iyo an Panyong Sinublian na ipinagpublikar man sa libro na may titulong, Sagurong: 100 na Kontemporanyong Rawitdawit sa Manlain-lain na Tataramon Bikol.  An duwang rawitdawit na ining naipublikar iyo an nakapagtao saiya nin dakulang inspirasyon tanganing ipagpadagos niya an pagsurat sa lengguwaheng Bikol. Madahomon an lengguwaheng Bikol asin dakula an saiyang kangangalasan kan saiyang madiskubre na garo baga kadikiton sana an igwa nin interes na mga Bikolano na magbasa kan sadiri nindang mga literatura.